सन्दकपुर डाँडा  पदमार्ग निर्माण
इलामको प्रमुख पर्यटकीय गन्तव्य मानिएको सन्दकपुर डाँडा पदमार्गले जोडिएको छ । सङ्घीय सरकारको आर्थिक लगानीमा माईपोखरीबाट सन्दकपुर जोड्ने पदमार्गको छिन्टापु–सन्दकपुर खण्डको निर्माण पूरा भएको हो ।
प्रेम अधिकारी पशुपतिनगर, साउन २६ गते । इलामको प्रमुख पर्यटकीय गन्तव्य मानिएको सन्दकपुर डाँडा पदमार्गले जोडिएको छ । सङ्घीय सरकारको आर्थिक लगानीमा माईपोखरीबाट सन्दकपुर जोड्ने पदमार्गको छिन्टापु–सन्दकपुर खण्डको निर्माण पूरा भएको हो ।रामसार क्षेत्र माईपोखरीबाट सुरु भएको पदमार्गको निर्माण पूरा भएसँगै भारतीय पर्यटकको आवतजावत बढेको सन्दकपुर गाउँपालिकाका प्रमुख प्रशासकीय अधिकृत महेश राईले जानकारी दिनुभयो । कुल ५० किलोमिटर लामो पदमार्गको छिन्टापु–सन्दकपुर जोड्ने खण्ड निर्माण भएपछि अहिले पर्यटक पदयात्रामा निस्कन थालेका छन् । पदयात्राका लागि छिमेकी देश भारतका पर्यटक बढी आउने गरेका छन् । माईपोखरी–छिन्टापु पदमार्ग एक वर्षअघि जोडिएको थियो । छिन्टापुबाट सन्दकपुरको आहालसम्म १० किलोमिटर पदमार्ग गत आर्थिक वर्षमा निर्माण भएको थियो । पदमार्ग निर्माणपछि पर्यटक आवतजावतमा सहज भएको छ । पछिल्लो समय नेपाली, भारतीय र तेस्रो देशका पर्यटकले पदयात्रा गर्न रुचाउने गरेका पाइएको छ । उक्त पदमार्गमा यात्रा गर्दा हिमाली दृश्य, सूर्योदय, सूर्यास्त, वन्यजन्तु, चराचुरुङ्गी र विभिन्न प्रजातिका वनस्पतिको दृश्यावलोकन गर्न सकिने प्रमुख प्रशासकीय अधिकृत राईले बताउनुभयो । उहाँले भन्नुभयो, “यहाँ बाह्रै महिना पदयात्राका लागि पर्यटक आउँछन् । त्यही अनुसारको व्यवस्थापनमा अझै ध्यान दिन जरुरी छ ।”पदमार्ग निर्माणसँगै उक्त क्षेत्रमा अहिले विद्युत् विस्तारको काम पनि हुँदै छ । पदमार्गसँगै उक्त क्षेत्रमा होमस्टे र गेस्ट हाउस निर्माण गरिएको छ । हिमाली दृश्यावलोकनसहित चिसो मौसममा पर्यटक रम्ने भएकाले पर्यटकको बास लम्ब्याउने गरी गन्तव्य निर्माण गर्नुपर्ने सन्दकपुर गाउँपालिकाका अध्यक्ष तुलाराम गुरुङले बताउनुभयो  । “पदमार्ग निर्माण भए पनि पदमार्गसँगै निर्माण गर्नुपर्ने अझै धेरै संरचना छन्,” उहाँले भन्नुभयो, “विकास निर्माणका नाममा हामीले प्रकृतिलाई अलिकति पनि असर ग-याँै भने सन्दकपुरको सौदन्र्य नै सकिन्छ । त्यसैले प्रकृति जोगाएर काम गरिरहेका छौँ ।” समुद्री सतहको एक हजार छ सय मिटरदेखि तीन हजार ६३६ मिटरको उचाइसम्म उक्त पदमार्गमा यात्रा गर्न सकिन्छ । उक्त क्षेत्रबाट निर्वाचित कोशी प्रदेश सभा सदस्य खिनु लङ्वा लिम्बूले पदमार्ग निर्माणबाट पर्यटकलाई सहज भए पनि पर्यटकलाई टिकाइराख्न अझै धेरै संरचना निर्माण आवश्यक रहेको बताउनुभयो । पर्यटक ग्रामका एक सय गन्तव्यको सूचीमा परेको सन्दकपुरको विकास र पर्यटन प्रवर्धनका लागि सङ्घीय सरकारले बजेट नदिएको उहाँको आरोप छ । सन्दकपुरसहितका पर्यटकीय क्षेत्रको विकासमा तीनै तहका सरकार सँगसँगै लाग्नुपर्ने उहाँले बताउनुभयो । 